**VPIS  OTROK V JAVNE  VRTCE ZA ŠOLSKO LETO 2024/25**

Vpis otrok v javne vrtce na območju Mestne občine Ljubljana za šolsko leto 2024/25 bo potekal **od 1. do 15. marca 2024.**

**Vlogo za vpis morajo oddati:**

* starši, ki otroka prvič vpisujejo v vrtec,
* starši otroka, ki je na centralnem čakalnem seznamu v šolskem letu 2023/24 in še potrebujejo vrtec,
* starši, ki so vlogo oddali po 15. marcu 2023 in otrok ni sprejet v vrtec,
* starši otrok, ki že obiskujejo vrtec in želijo otroka vključiti v drug javni vrtec na območju Mestne občine Ljubljana**.**

**Kako bo potekal vpis?**

Starši lahko vpišejo otroka na več načinov. Izpolnjeno in podpisano vlogo lahko:

* oddajo osebno v vrtec,
* pošljejo priporočeno po redni pošti,
* oddajo skenirano po elektronski pošti.

**Kdaj starši prejmejo informacijo o sprejemu v vrtec?**

Če bo v vrtec prve izbire  vpisanih več otrok, kakor je v vrtcu prostih mest, bo o sprejemu odločala komisija za sprejem otrok. Komisije bodo zasedale od 3. do 5. aprila 2024. Po zasedanju komisij bodo staršem dne 9. aprila 2024  poslana obvestila o sprejemu otroka v vrtec oziroma o uvrstitvi na čakalni seznam. Po končanih postopkih sprejema otrok v vrtce se za vrtce, ki imajo oblikovane čakalne sezname otrok, te sezname združi v centralni čakalni seznam, tako da se prednostni vrstni red oblikuje po doseženem številu točk, ki ga je določila komisija za sprejem v posameznem vrtcu.

Dodatna informacija za vrtce:

Pri točkovanju kriterija OTROŠKI DODATEK se upošteva povprečni mesečni dohodek na osebo za prvi dohodkovni razred 221,46 evrov.

Vsako leto 1. 3. se spremeni lestvica dohodkovnih razredov. Starši ne dobivajo novih odločb, ker je to avtomatizem. Komisije morajo pri predložitvi dokazila o otroškem dodatku pri točkovanju izhajati iz zneska, ki bo objavljen 1. 3. 2024.  Če starši predložijo odločbo CSD, v kateri je naveden znesek na družinskega člana višji, kot je trenutno veljavni za leto 2023 (221,46 evrov), in ne presega zneska, ki bo določen s 1. 3. 2024, se upošteva, da so upravičeni do točk iz kriterija otroškega dodatka za prvi dohodkovni razred.

Na vlogi je bila v letu 2023 zaradi boljše preglednosti dodana točka PREDNOSTNI SPREJEM, ki jo ohranjamo tudi v letošnji vlogi. Tu starši označijo, iz katerega razloga po 20. čl. ZVrt, ima otrok prednostni sprejem. Kot dosedaj, je vlogi treba obvezno priložiti individualni načrt pomoči družini ali zapisnik centra za zgodnjo obravnavo. V primeru obravnave družine na Centru za socialno delo (CSD) je potrebno priložiti mnenje CSD o ogroženosti otroka zaradi socialnega položaja družine, ki vsebuje navedbo, da je družina v skladu s predpisi, ki urejajo socialno varnost oz. položaj družine, obravnavana kot socialno ogrožena družina s strani CSD, kar je razvidno iz uradnih evidenc, ki jih vodijo na CSD.

V primeru, da starši v šolskem letu 2024/25 trikrat zapovrstjo odklonijo povabilo vrtca k vpisu in podpisu pogodbe v določenem roku iz poziva vrtca, bo otrok uvrščen na zadnje mesto čakalnega seznama.

**Dodatna pojasnila**

Starši lahko dodatna pojasnila o vpisu otrok dobijo v vseh ljubljanskih javnih vrtcih.

Dodatne informacije so dostopne tudi na spletni strani Mestne občine Ljubljana – zavihek *Moja Ljubljana – Otroci v Ljubljani – Vrtci v Ljubljani.*

Oddelek za predšolsko vzgojo in izobraževanje